Ramla
Ramla (hebr. ‏רמלה‏‎ = Ramlāh; arab. الرملة = ar-Ramlah) – miestas centriniame Izraelyje, 20 km į pietryčius nuo Tel Avivo. Centrinės apskrities administracinis centras. 63,5 tūkst. (2004 m.) gyventojų; 80 % žydai, 20 % arabai. Ramla įkurta 716 m. kalifo Suleimano Ibn Abd al Maliko ir pavadinta pagal arabų k. žodį Raml – „smėlis“. Po pirmojo kryžiaus žygio įėjo į Jeruzalės karalystės sudėtį. Osmanų imperijos valdymo metu buvo nedidelis miestas, kuriame gyveno beveik vien arabai. Valdant britams Ramla pradėjo augti. 1948 m. Arabų-Izraelio karo metu buvo vienas svarbiausių mūšių centrų. Žydams užėmus miestą, dauguma arabų jį paliko. Miesto įžymybės: 30 m aukščio XIII a. minaretas ir 1902 m. pastatyta Nikodemo ir Juozapo bažnyčia.